Diari Oficial de la Generalitat Valenciana


Sumari del DOGV 10102, del 30-12-2024 (2024/13108)

DECRET 196/2024, de 23 de desembre, del Consell, d'aprovació de les bases reguladores i del procediment de concessió directa d'ajudes urgents als municipis de la província de Castelló, afectats pels danys produïts per les pluges torrencials esdevingudes entre el 28 d'octubre i el 6 de novembre de 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/23/196/dof/vci/html**

### Dades del document

Número de DOGV
:   10835

Data del DOGV
:   30-12-2024

Secció del DOGV
:   I. DISPOSICIONS GENERALS

Número del document
:   2024/13306

CVE
:   EHQY-U-6420-56186

Data del document
:   23-12-2024

Organisme emissor
:   Presidència de la Generalitat / Conselleria d'Emergències i Interior

Tipus de document
:   Decret

Anàlisi jurídica

 Descriptors 

:   * ajuda pública
    * infraestructura urbana
    * suport econòmic
    * desastre natural
    * inundació

El dia 28 d'octubre de 2024, la Comunitat Valenciana s'ha vist afectada per una depressió aïllada en nivells alts que ha comportat un temporal de pluges d'una intensitat, extensió i abast inusitats, amb registres de precipitació acumulada que han superat àmpliament els 400 litres per metre quadrat en 24 hores en moltes localitats, i també fortíssims vents, que han afectat milers de ciutadans i ciutadanes pel que fa a la seua vivenda i als seus estris, a la seua capacitat de transport, o al seu accés als servicis bàsics, sense oblidar la irreparable pèrdua de vides humanes.

A més, el temporal ha ocasionat importants danys a béns i infraestructures en municipis, i ha provocat importants gastos, derivats de les actuacions urgents que, a conseqüència del temporal, s'estan escometent per les diferents administracions.

Concretament, les pluges torrencials van tindre un abast important en diverses comarques de Castelló, i encara que no va arribar a tindre els efectes catastròfics en la població i en l'activitat econòmica com en altres zones de la Comunitat Valenciana, no pot deixar-se de costat la valoració de l'impacte a l'efecte d'impulsar les ajudes necessàries en aquells municipis que han patit danys.

És per això que és necessari abordar de manera immediata les actuacions precises per a aconseguir, al més prompte possible, la recuperació de les zones de la Comunitat Valenciana que s'han vist afectades.

La Llei 13/2010, de 23 de novembre, de la Generalitat, de protecció civil i gestió d'emergències, establix, en l'article 63, que «s'entén per tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenrotllament de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 es determina que correspon a la conselleria que tinga atribuïda la competència en matèria de protecció civil i gestió d'emergències, «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».

De conformitat amb l'article 4, lletra l, de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, a esta li correspon l'impuls i la coordinació de les actuacions de les diferents administracions per a la tornada a la normalitat després d'una situació d'emergència declarada.

En relació amb això, la Llei 13/2010, de 23 de novembre, de la Generalitat, en l'article 64, crea l'Oficina Única Postemergència, a l'efecte d'una coordinada tornada a la normalitat, una vegada finalitzada la situació d'emergència o catàstrofe, i, en l'article 66, crea la Comissió Interdepartamental per al Seguiment i la Coordinació de la Postemergència. Ambdós òrgans de coordinació estan desenrotllats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i la coordinació de les actuacions posteriors a una catàstrofe o emergència, que al seu torn va ser modificat pel Decret 181/2024, de 10 de desembre, del Consell.

Respecte a les ajudes referides en este decret, atesa la intensitat del temporal, l'extensió afectada per este i els efectes catastròfics que ha originat, que han de ser reparats urgentment, concorren circumstàncies singulars i raons d'interés públic, social, econòmic i humanitari que dificulten la convocatòria pública i justifiquen l'atorgament en règim de concessió directa.

En este decret es concedixen, amb caràcter d'urgència, les ajudes perquè els municipis afectats per este temporal puguen cobrir els gastos inajornables en els quals hagen incorregut per treballs extraordinaris de qualsevol índole vinculats a l'emergència.

Per tot això, i en virtut del que disposa l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; l'article 28.c de la Llei 5/1983, de 30 de desembre, de la Generalitat, del Consell; a proposta conjunta del president de la Generalitat i del conseller d'Emergències i Interior, i amb la deliberació prèvia del Consell, en la reunió de 23 de desembre de 2024,

DECRETE

*Primer. Objecte*

L'objecte d'este decret és aprovar les bases reguladores i la concessió directa d'ajudes als municipis de la província de Castelló, afectats per les pluges torrencials esdevingudes entre el 28 d'octubre i el 6 de novembre de 2024, pels gastos urgents i extraordinaris que haja hagut d'escometre el municipi durant l'episodi d'emergència, entenent com a tals els gastos realitzats per eixe motiu des del 28 d'octubre fins al 31 de gener de 2025.

Les ajudes hauran d'anar destinades a cobrir els gastos urgents i extraordinaris tant corrents com de personal que hagen hagut d'escometre els municipis a conseqüència del temporal.

*Segon. Beneficiaris*

Són beneficiaris d'estes ajudes els municipis de la província de Castelló afectats pel temporal, que es determinen en l'annex que s'hi adjunta, i que podrà ser modificat per resolució de la Conselleria d'Emergències i Interior, a proposta de la direcció de l'Agència Valenciana de Seguretat i Resposta a les Emergències (d'ara endavant, AVSRE), que haurà de publicar-se en el *Diari Oficial de la Generalitat Valenciana*.

*Tercer. Import de les ajudes*

L'import global màxim de les ajudes a concedir derivades d'este decret ascendix a 05.783.447 d’euros, que es consignaran en el pressupost de la Generalitat per a l'exercici 2025. D'acord amb la previsió legal del penúltim paràgraf de l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estes ajudes s'imputaran a la línia de subvenció que s'habilite mitjançant la corresponent modificació pressupostària.

*Quart. Procediment*

1. Estes ajudes s'atorguen a l'empara de l'article 168.1.C de la Llei 1/2015, de 6 de febrer, en virtut de les circumstàncies que consten en l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 en la Comunitat Valenciana.

2. El procediment s'iniciarà d'ofici, de conformitat amb l'article 58 de la Llei 39/2015, d'1 d'octubre, del procediment administratiu comú de les administracions públiques, mitjançant una petició raonada per part de l'alcaldia de la corporació local, i la presentació d'una declaració certificada, expedida per la secretaria/intervenció municipal, en el termini computat des del 2 de gener de 2025 fins al 4 de març de 2025, on es continga una primera valoració dels gastos extraordinaris que haja hagut d'escometre el municipi durant l'episodi d'emergència.

3. En cas que no es presente algun dels documents preceptius, es requerirà a l'entitat interessada perquè esmene la falta o els aporte en un termini de deu dies, d'acord amb el que es disposa en l'article 68 de l'esmentada Llei 39/2015, d'1 d'octubre, amb indicació que, si no ho fa així, es considerarà que desistix de la seua petició, amb la resolució prèvia, que haurà de ser dictada en els termes que preveu el seu article 21.

Completada la recepció de sol·licituds juntament amb la documentació preceptiva, la subdirecció general d'emergències de l'AVSRE formularà una proposta de resolució, amb l’examen previ dels informes que resulten necessaris per a justificar els gastos subvencionables.

4. Els criteris de justificació de les sol·licituds presentades seran els següents:

a) La relació directa i determinant dels fets causants de la sol·licitud d'ajuda, amb una situació d'emergència o de naturalesa catastròfica, en els termes establits en este decret.

b) El caràcter ineludible i inajornable de les actuacions a les quals s'ha de subvenir amb l'ajuda sol·licitada.

c) La proporcionalitat entre la magnitud dels danys produïts i la quantia de les ajudes que es concediran.

d) El caràcter complementari amb altres ajudes, indemnitzacions o altres beneficis que, pels mateixos conceptes, pogueren ser concedides per altres administracions o ens públics o privats, nacionals o internacionals.

Les subvencions objecte d'este decret no requeriran una altra justificació que l'acreditació per qualsevol mitjà admissible en dret de trobar-se afectat pel temporal prèviament a la concessió, sense perjuí dels controls que pogueren establir-se per a verificar la seua existència.

5. Correspon a la persona titular de la Presidència de l'AVSRE, a proposta de la direcció de l'AVSRE, atorgar les subvencions regulades en este decret.

6. El pagament de les quanties atorgades als ajuntaments es realitzarà mitjançant el lliurament de la quantitat màxima inicial de 200.000 euros per a cadascun dels municipis afectats pel temporal, en concepte de gastos urgents i extraordinaris de qualsevol índole vinculats a l’objecte d’este decret.

El crèdit restant es distribuirà amb posterioritat a proposta de l'Oficina Única de Postemergència, en funció de gastos certificats i de la disponibilitat pressupostària.

7. En compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que estes subvencions no estan subjectes a l'obligació de notificació prèvia a la Comissió Europea perquè no concorren tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els Estats membres.

*Quint. Finalitat*

Els imports, que tindran la consideració d'ajudes directes, es destinaran exclusivament a la cobertura dels gastos derivats d'actuacions inajornables en situació d'emergència, duts a terme en el mateix moment de produir-se esta o en els immediatament posteriors a la finalització dels fets causants, sempre que el seu objecte siga el funcionament dels servicis públics essencials i imprescindibles per a garantir la vida i la seguretat de les persones.

*Sext. Obligacions de les entitats locals*

En el cas de les ajudes directes, les entitats locals assumiran les obligacions següents:

a) Presentar, dins del termini indicat en la concessió d'ajudes de la Generalitat, davant l'AVSRE, una memòria final que certifique la correcta realització de les diferents actuacions, juntament amb un certificat expressiu que tots els gastos s'ajusten als criteris i als requisits establits en l'article 4 d’este decret.

b) Justificar, abans de l'1 de setembre de 2025, davant l'AVSRE, la totalitat dels gastos realitzats fins al 100 per cent de l'aportació efectuada, incloent-hi una relació completa que especifique el capítol de gasto i la tipologia de l'actuació, i tot això d'acord amb el que s'establix en l'article 30 de la Llei 38/2003, de 17 de novembre, general de subvencions, i altra normativa aplicable, a través d'algun dels sistemes que es determinarà en la concessió d'ajudes.

c) Reintegrar els fons percebuts que no hagueren sigut degudament justificats dins del termini i en la forma corresponent davant l'AVSRE.

d) Sotmetre's a les actuacions de comprovació que, respecte a la gestió d'estos fons, duguen a terme les persones tècniques competents en les matèries objecte d'estes ajudes, i també a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.

*Sèptim. Control d'actuacions*

La Generalitat efectuarà un control de les actuacions de reparació dels danys objecte d'este decret que consistirà en la realització d'un control de camp sobre totes les sol·licituds presentades, en les quals, com a mínim, examinarà el 5% del volum sol·licitat.

Estes ajudes estaran exemptes de fiscalització prèvia, a fi d'agilitzar al màxim el lliurament de la quantitat susceptible d'abonament, a l'empara de l'Acord del Consell de 4 de novembre de 2024.

*Octau. Règim supletori*

En el no previst en este decret, les subvencions es regiran per la Llei 38/2003, de 17 de novembre, general de subvencions, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

*Nové. Habilitació per al desenrotllament del decret*

1. La persona titular de la Presidència de l'AVSRE podrà desenrotllar el que es disposa en este decret.

2. Així mateix, la persona titular de la Presidència de l'AVSRE podrà modificar este decret en aquells aspectes la competència dels quals per a la seua regulació no és atribuïda específicament al Consell.

*Dècim. Efectes*

Este decret produirà efectes a partir de l'endemà de la seua publicació en el *Diari Oficial de la Generalitat Valenciana*.

Contra este decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació d'este decret en el *Diari Oficial de la Generalitat Valenciana*, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el *Diari Oficial de la Generalitat Valenciana*, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i això sense perjuí que s'utilitze qualsevol altra via que es considere oportuna.

València, 23 de desembre de 2024

Carlos Mazón Guixot

President de la Generalitat

Juan Carlos Valderrama Zurián

Conseller d'Emergències i Interior

ANNEX

*Llista de municipis de la província de Castelló afectats per les pluges torrencials esdevingudes entre el 28 d'octubre i el 6 de novembre de 2024*

Albocàsser

Alcalà de Xivert

Alfondeguilla

Algimia de Almonacid

Altura

Arañuel

Atzeneta del Maestrat

Ayódar

Bejís

Benassal

Benicarló

Borriol

Cabanes

Càlig

Canet lo Roig

Catí

Cervera del Maestre

Cinctorres

Cirat

El Bellestar

Espadilla

Fanzara

Fuente la Reina

Fuentes de Ayódar

Gaibiel

Higueras

La Jana

La Pobla de Benifassà

La Pobla Tornesa

La Salzadella

La Serratella

La Torre d'en Besora

La Torre d'en Doménec

Les Coves de Vinromà

Montán

Montanejos

Morella

Orpesa

Peníscola

Pina de Montalgrao

Rossell

San Rafael sel Río

Sant Jordi

Sant Mateu

Santa Magdalena de Pulpis

Sierra Engarcerán

Teresa

Tírig

Toga

Torralba del Pinar

Torreblanca

Torrechiva

Vall d'Alba

Vall de Almonacid

Vallibona

Vilafranca

Vilar de Canes

Villanueva de Viver

Vinaròs

Xert


Còpia Permalink ELI